open-index/open-wikipedia-markdown huggingface dataset:
Harald Norpoth

**Harald Norpoth** (s. 22. elokuuta 1942 Münster) on saksalainen entinen kestävyys- ja keskimatkojen juoksija.

Saksan liittotasavaltaa edustaneen Norpothin suurin saavutus oli Tokion 1964 olympialaisten hopeamitali 5 000 metrin juoksussa Saksojen yhteisessä joukkueessa. Budapestin EM-kilpailuissa 1966 hän saavutti hopeaa 5&nbsp;000 metrillä ja pronssia 1 500 metrin juoksussa. Samana vuonna hän teki 7. kesäkuuta Euroopan ennätyksen 5&nbsp;000 metrillä ajalla 13.24,8 ja 10. syyskuuta maailmanennätyksen 2&nbsp;000 metrillä ajalla 4.57,8. Vuonna 1967 hän paransi 3 000 metrin juoksun Euroopan ennätystä 6. kesäkuuta aikaan 7.45,2.

Norpoth osallistui Méxicon 1968 olympialaisiin, jossa hän keskeytti 5&nbsp;000 metrillä ja sijoittui neljänneksi 1&nbsp;500 metrillä ajalla 3.42,5 . Samana vuonna hän oli tekemässä maailmanennätystä 13. kesäkuuta 4 x 880 jaardin viestissä. Saksa boikotoi vuoden 1969 EM-kilpailuja, joten Norpoth ei voinut osallistua niihin, mutta Helsingin EM-kilpailuissa 1971 hän saavutti pronssia 5&nbsp;000 metrillä. Norpoth osallistui vielä Münchenin 1972 olympialaisiin ja sijoittui kuudenneksi 5&nbsp;000 metrillä ajalla 13.32,6 . Samana vuonna hän paransi 5&nbsp;000 metrin Saksan ennätystä 12. heinäkuuta lukemiin 13.20,6. Yhteensä Norpoth teki urallaan viisi Saksan ennätystä kahden Euroopan ennätyksen ja kahden maailmanennätyksen lisäksi. Hän on yhä edelleen Saksan yleisurheilutilastojen kahdeksantena 3&nbsp;000 metrillä ja kahdentenatoista 5&nbsp;000 metrillä (tilanne 22.4.2006).

Siviilielämässään Norpoth opiskeli kauppatieteitä ja työskenteli vakuutusedustajana, jonka jälkeen aloitti urheiluopinnot Kölnissä. Valmistuttuaan diplomiliikunnanopettajaksi hän toimi Bundeswehrin urheilukoulun opettajana vuosina 1971–2002, jonka jälkeen siirtyi eläkkeelle. Norpoth on naimisissa ja hänellä on vaimonsa Marliesin kanssa kaksi lasta (Oliver ja Kirsten).

## Lähteet
Ruuhijärvi (Nastola)

**Ruuhijärvi** on entisen Nastolan kunnan kylä, joka sijaitsee noin 15 kilometriä pohjoiseen Nastolan kirkonkylältä etelä-pohjoissuuntaisen Ruuhijärven pohjoispäässä. Kylä kuuluu nykyään Lahteen. Vuonna 2023 kylässä asui noin 200 asukasta.

## Historia
Ruuhijärvellä on ollut asutusta ainakin jo rautakaudelta lähtien – alueella on tehty useita esihistoriallisia löytöjä: kalmistoja, uhripaikkoja ja kätköjä, jotka sijaitsevat Ruuhijärven kulttuuripolun varrella. Kaikki Nastolan merkittävät muinaisjäännökset ja -kätköt on löydetty Ruuhijärveltä. Alue on ollut merkittävässä asemassa hyvien kulkureittien kuten vesireittien sekä turkiskauppaan liittyneiden laajojen eränkäyntialueiden ansiosta.

1920-luvun alussa Nastolan kirkolta Ruuhijärvelle kulki Ruuhijärvi-junalaiva. Se ylitti Iso-Kukkasen ja Salajärven välisen kannaksen kiskoja pitkin oman potkuria pyörittävän petrolimoottorin voimalla.

## Toimintaa
Ruuhijärven nuorisoseuratalolla järjestetään tansseja. Viikoittain nuorisoseuratalolla pidetään naisten jumppaa sekä lasten ja aikuisten salibandyä. Avoinna on myös kahvio-pub perjantaisin ja lauantaisin klo 19–01. Talolla on järjestetty kesäisin vuosittaisia rockabilly-festivaaleja. Nastolan kunnan kirjastoauto käy kylällä viikoittain.

Nuorisoseurantalo paloi maan tasalle 26. toukokuuta 2024, mutta uuden rakentamista valmistellaan.

## Lähteet
*Nastolan Ruuhijärven kulttuuripolku  Lahden kaupunginmuseo
*Kyläyhdistyksen sivut
### Viitteet

## Aiheesta muualla
*

## Aiheesta muualla
Rocka Billy Festival 2005 www.rautalankaa.com

13th Ruuhijärvi Rockabilly Festival 16.7.2016 -Facebook sivut
Kantasuomi

**Kantasuomi** on historiallisen kielitieteen käsite, joka tarkoittaa historiallisen-vertailevan kielentutkimuksen avulla mallinnettua kantakieltä, joka jakautuu edelleen kolmeen kantakieleen:

* varhaiskantasuomi, suomalais-saamelaisten kielten kantakieli
* keskikantasuomi, nykyisen Viron alueella ja nykyisen Latvian alueen koillisosissa puhuttu kantakieli
* myöhäiskantasuomi, itämerensuomalaisten kielten kantakieli.
Kieliä on puhuttu tutkija Petri Kallion mukaan karkeasti arvioiden niin, että varhaiskantasuomea on puhuttu toisella vuosituhannella ennen ajanlaskun alkua, keskikantasuomea ensimmäisellä vuosituhannella ennen ajanlaskun alkua ja myöhäiskantasuomea ensimmäisellä vuosituhannella ajanlaskun alun jälkeen. Janne Saarikivi yhtyy Kallion mielipiteeseen.

## Lähteet
Gabriele Reinsch

**Gabriele Reinsch** (s. 23. syyskuuta 1963 Cottbusissa) on saksalainen kiekonheittäjä. Hän on lajin maailmanennätysnainen tuloksella 76,80 metriä. 

## Saavutuksia
* 1981 - nuorten Euroopan-mestaruuskilpailut: hopeaa (kuulantyöntö) 
* 1987 - universiadit: hopeaa (kiekonheitto)
* 1988 - kesäolympialaiset: 7. (kiekonheitto)
* 1990 - Euroopan-mestaruuskilpailut: 4. (kiekonheitto)

## Mitat
* Pituus: 1,85 metriä
* Paino: 88 kilogrammaa

## Lähteet
*Gabriele Reinsch Sports-Reference.comin tietokannassa  
*
William Dellinger

**William ”Bill” Dellinger** (23. maaliskuuta 1934 Grants Pass, Oregon – 27. kesäkuuta 2025) oli yhdysvaltalainen kestävyysjuoksija.

Dellinger voitti vuonna 1956 Yhdysvaltojen olympiakarsinnat 5&nbsp;000 metrin juoksussa ja pääsi Melbournen olympialaisiin. Alkuerissä hän sijoittui eränsä kolmanneksi ja selviytyi selvästi finaaliin. Loppukilpailussa Neuvostoliiton Vladimir Kutsin pitämä nykivä vauhti oli kuitenkin Dellingerille liikaa ja hän keskeytti kilpailun. Kesäkuussa 1959 hän voitti amatöörien Yhdysvaltojen mestaruuden ja myöhemmin samana vuonna Pan-Amerikan kisoissa mestaruuden 5&nbsp;000 metrillä. Rooman olympialaisissa 1960 Dellinger sijoittui alkueränsä neljänneksi ja karsiutui. Neljä vuotta myöhemmin hän pääsi Tokion olympialaisiin. Loppukilpailussa hän johti kilpailua vielä viimeisen kierroksen alkaessa, mutta joutui viimeisellä kierroksella päästämään useita juoksijoita edelleen. Loppusuoralla hän sai kuitenkin vielä kiristettyä vauhtia ja nousi pronssille.

Lopetettuaan urheilu-uransa Dellinger aloitti Oregonin yliopiston apulaisvalmentajana. Päävalmentajana toimi Bill Bowerman. Bowermanin jäätyä eläkkeelle vuonna 1972 Dellinger nousi päävalmentajaksi, jona häm toimi 25 vuotta. Valmentajaurallaan hän voitti 5 NCAA-titteliä.

## Lähteet
* Dellinger tennis-heroes.netissä 

### Viitteet
Arkijärki

**Arkijärjellä** eli **arkiajattelulla** (, ”maalaisjärki”, ”talonpoikaisjärki”) tarkoitetaan käytännöllistä järkeä.

Tietoteoriassa common sense -ajattelua on puolustanut muun muassa G. E. Moore. Thomas Reidin filosofiassa arkijärki on, tai ainakin sen tulisi olla kaiken tieteen perusta. Tämä on myös Thomas Reidin ja David Humen välisen kiistan ydin. 

Suomessa Kotimaisten kielten keskuksen Kielitoimisto on antanut arkijärjelle kaksi hyponyymia: maalaisjärki ja kaupunkilaisjärki. Kielitoimiston mukaan maalaisjärki tarkoittaa käytännöllistä järkeä, kun taas kaupunkilaisjärki tarkoittaa tervettä järkeä. Kaupunkilaisjärjessä korostuvat muun muassa järjen joustavuus sekä nopea päätöksenteko arjen muuttuvissa tilanteissa.

## Lähteet

## Aiheesta muualla

* Heikkinen, Kirsi: Arkijärki hylkii tiedettä *Tiede* 8.2.2011
Khaosai Galaxy

**Khaosai Galaxy**, oikealta nimeltään **Sura Saenkham** (s. 15. toukokuuta 1959 Petchaboonissa, Thaimaassa) on entinen thainyrkkeilijä, joka myöhemmin ryhtyi harjoittamaan menestyksekkäästi myös nyrkkeilyä. Galaxyn parhaat nyrkkeilyvuodet ajoittuivat 1980-luvulle, jolloin hän oli ylemmässä kärpässarjassa maailman huipulla.

Saenkham aloitti uransa kotimaassaan suositun, maan kansallislajin thainyrkkeilyn parissa. Hän voitti lajissa mestaruuden ja saavutti kuuluisuutta kotimaassaan, minkä johdosta otti maan tavan mukaan käyttöönsä taiteilijanimen, *Khaosai Galaxyn*. Joulukuussa 1980 hän siirtyi ammattilaiseksi perinteisen nyrkkeilyn pariin.   Ensimmäiset kuusi otteluaan kääpiösarjassa hän voitti tyrmäyksellä ja seitsemännen pisteillä ja eteni Thaimaan mestaruusotteluun Sakda Saksureeta vastaan heinäkuussa 1981. Hän hävisi 10-eräisen ottelun pisteillä. Tammikuussa 1982 hän otteli Sakdisamai Chorsiriratia vastaan Thaimaan kääpiösarjan mestaruudesta ja voitti ottelun tyrmäyksellä seitsemännessä erässä.

Mestaruutensa jälkeen Galaxy jatkoi parin vuoden ajan nyrkkeilyä kotimaassaan ja voitti Bangkokissa 21. marraskuuta vuonna 1984 Eusebio Espinalin avoinna olleen WBA-liiton  ylemmän kärpässarjan maailmanmestaruusottelussa tyrmäyksellä kuudennessa erässä. Hän puolusti mestaruuttaan Dong Chun Leetä, Rafael Oronoa, Edgar Omar Monserratia, Israel Contrerasia, Ellyas Picalia, Byung-Kwan Chungia, Kongtoranee Payakaroonia, Chang Ho Choita, Tae-Il Changia, Kenji Matsumuraa, Alberto Castroa, uudelleen Matsumuraa, Cobra Ari Blancaa, Shunichi Nakajimaa, Yong Kang Kimiä, Ernesto Fordia, Jae-Sok Parkia, David Grimania ja vielä 21. joulukuuta vuonna 1991 uudelleen Alberto Castroa vastaan, kunnes lopetti menestyksekkään ammattilaisuransa, jonka aikana oli saavuttanut 49 voittoa (43 tyrmäyksellä) ja kärsinyt vain yhden tappion.

Khaosai Galaxyn veli Kaokor Galaxy oli hänkin huipputason nyrkkeilijä ja WBA-liiton kääpiösarjan maailmanmestari.

## Aiheesta muualla

* Ammattilaisnyrkkeilyottelutilastot BoxRec-tietokannassa
* IBHOF / Khaosai Galaxy
Ronja

**Ronja** on kansainvälinen naisen etunimi.

Ronja-nimellä on monta alkuperää. Kirjassaan *[[Ronja, ryövärintytär]]* nimeä käyttänyt ruotsalainen lastenkirjailija Astrid Lindgren kertoi muodostaneensa nimen saamelaisesta järvennimestä *Juronjaure*. Venäjällä Ronja on kutsumamuoto miehen nimestä Myron, joka merkitsee tuoksuvoidetta ja "pyhällä voiteella voitelijaa". Joissakin yksittäistapauksissa nimeä on käytetty Veronikan ja Matronan kutsumamuotona.

Suomessa nimen suosio kasvoi 1980- ja 1990-luvuilla voimakkaasti. Nimi lisättiin sekä suomenkieliseen että ruotsinkieliseen almanakkaan vuonna 2000.

Digi- ja väestötietoviraston tietojen mukaan vuoteen 2025 mennessä Ronja-nimi on annettu noin 6&nbsp;000 naiselle ja alle 20 miehelle.

## Tunnettuja Ronjia
* Ronja Alatalo (s. 1999), suomalainen näyttelijä
* Ronja Aronsson (s. 1997), ruotsalainen jalkapalloilija
* Ronja Arvilommi, suomalainen lapsinäyttelijä
* Ronja Grönblom (s. 2000), suomalainen kilpapurjehtija
* Ronja Heikkiniemi (s. 1998), suomalainen lentopalloilija
* Ronja Holopainen, suomalainen nuorisoaktivisti
* Ronja Isokääntä (s. 2000), suomalainen jalkapalloilija
* Ronja Koskela (s. 2003), suomalainen keskimatkojen juoksija
* Ronja Niemi (s. 2004), suomalainen salibandyn pelaaja
* Ronja Pahaoja, aik. *Ronja Oja* (s. 1992), suomalainen vammaisurheilija ja tietojenkäsittelytieteilijä
* Ronja Salmela (s. 2003), suomalainen pesäpalloilija
* Ronja Salmi (s. 1993), suomalainen kirjailija, yrittäjä ja juontaja 
* Ronja Savolainen (s. 1997), suomalainen jääkiekkoilija ja olympiamitalisti
* Ronja Stanley (ent. Gullichsen), *Ronya* (s. 1991), suomenruotsalais-brittiläinen laulaja

## Kuvitteellisia Ronjia

* Ronja Ryövärintytär, päähenkilö Astrid Lindgrenin samannimisessä kirjassa
* Ronja Rouhiainen, Pamela Tolan roolihahmo televisiosarjassa *[[Kotikatu]]*

## Lähteet
* 
* 

### Viitteet
Fighting Harada

**Fighting Harada**, oikealta nimeltään **Masahiko Harada** (s. 5. huhtikuuta 1943 Tokiossa, Japanissa) on japanilainen entinen nyrkkeilijä, joka oli 1960-luvulla maailman huipulla kärpäs- ja kääpiösarjassa. Nykyään hän toimii Japanin nyrkkeilyliiton puheenjohtajana.

Harada aloitti ammattilaisuransa 16-vuotiaana vuonna 1960. Hän voitti vuoteen 1962 saakka 25 ensimmäistä otteluaan, kunnes hävisi pisteillä Edmundo Esparzalle 14. kesäkuuta. Vielä samana vuonna hän kuitenkin voitti Little Rufen ja eteni 19-vuotiaana WBA-liiton kärpässarjan maailmanmestaruusotteluun thaimaalaista puolustavaa mestaria Pone Kingpetchiä vastaan. Hän tyrmäsi Kingpethin 11. erässä, mutta miesten oteltua seuraavan vuoden tammikuussa samasta mestaruudesta uudelleen, menetti Harada mestaruutensa takaisin Kingpetchille pistetappiolla. 

Kingpetchille kärsityn tappion jälkeen Harada siirtyi painoluokkaa ylemmäs, joka tuohon aikaan, kun käytössä oli vain kymmenen painoluokkaa, oli kääpiösarja. Matkalla kohti painoluokan maailman huippua Harada saavutti voittoja toisen perään, ainoa tappiollinen ottelu oli Jose Medeliä vastaan teknisellä tyrmäyksellä syyskuussa 1963. 18. toukokuuta vuonna 1965 Harada kohtasi WBA- ja WBC-liittojen tunnustamassa kääpiösarjan maailmanmestaruusottelussa puolustavan mestarin Eder Jofren. Harada voitti 15-eräisen kamppailun pistein 71–69, 72–70, 71–72. Hän puolusti mestaruuttaan Alan Rudkinia, Jofrea, Medeliä, jolle oli kärsinyt aiemmin tappion sekä Bernardo Caraballoa vastaan. 26. helmikuuta vuonna 1968 hän hävisi mestaruuden australialaiselle Lionel Roselle pistetappiolla.

Kärsittyään tappion Harada päätti jälleen siirtyä painoluokkaa ylemmäs, höyhensarjaan. Hän eteni WBC-liiton maailmanmestaruusotteluun hallitsevaa mestaria Johnny Famechonia vastaan 28. heinäkuuta 1969. Famenchon kuitenkin voitti 15-eräisen ottelun pisteillä. Miehet ottelivat uudelleen samasta tittelistä 6. tammikuuta vuonna 1970. Tällä kertaa Famencho tyrmäsi Haradan 14. erässä. Ottelun jälkeen Harada päätti ammattilaisuransa, jonka aikana oli saavuttanut 62 ottelussa 56 voittoa (22 tyrmäyksellä) ja kärsinyt seitsemän tappiota.

## Aiheesta muualla
* http://www.fighting-harada.com/ 
* Ammattilaisottelutilastot BoxRec-tietokannassa
* IBHOF / Masahiko "Fighting" Harada
Winterthur

**Winterthur** on kaupunki Zürichin kantonissa Sveitsissä. Asukkaita Winterthurissa on runsaat 110&nbsp;000.

## Maantiede
Winterthurin kaupunki sijaitsee Pohjois-Sveitsissä Tössjoen itäpuolella, noin 20 kilometriä Zürichistä koilliseen.

## Historia

Rooman valtakunnan aikoihin Winterthur tunnettiin nimellä Vitudurum. Kaupungin perustivat Kyburgin herttuat vuonna 1175. Winterthurin perustuskirja antoi kaupungille suuria etuja verrattuna muihin läheisiin kaupunkeihin. Vuonna 1264 Habsburg-suku peri kaupungin ja myi sen Zürichin kaupungille vuonna 1467. 

Kaupungin teollistuminen alkoi noin vuonna 1800, jolloin sillä alettiin valmistaa koneita varsinkin tekstiiliteollisuudelle. Tekstiilikoneet ovat sittemmin vaihtuneet elektroniikkaan.

## Kulttuuri
Winterthurin vanhin kirkko St. Laurentz, joka sijaitsee kaupungin keskustassa, rakennettiin vuonna 1264, kunnanhalli vuonna 1791 ja kokoussali vuonna 1865.

Kaupunki tunnetaan lukuisista korkean tason museoistaan ja taidegallerioistaan, joita on kaupungin kokoon nähden paljon. Winterthurin *Zürcher Hochschule Winterthur* on Sveitsin suurin tekniikan opetuslaitos. Kaupungissa järjestetään myös syksyllä musiikkifestivaali *Musikfesthofen*.

Sveitsin vanhin tiedekeskus *Technorama* on Winterthurissa. Puisto on yksi Sveitsin suosituimpia nähtävyyksiä, jossa yli 270&nbsp;000 ihmistä vierailee vuosittain.

## Talous
Ennen Winterthur oli Sveitsin juna- ja raskasteollisuuden keskus, mutta suurin osa kummastakin teollisuuden alasta on kadonnut kaupungista. Kaupungin tekstiiliteollisuus lähti laskuun jo aiemmin. Nykyään Winterthurin suurimmat valtit ovat sen läheisyys Zürichin kaupunkiin ja suuri merkitys palvelukeskuksena. Kaupungin tärkeimpiin yhtiöihin kuuluu Winterthur Group, joka myy vakuutuksia. Sveitsin suurin pankki Union Bank of Switzerland (UBS) on perustettu Winterthurissa.

## Lähteet
*Winterthurin virallinen kotisivu 
* Musikkollegium Winterthurin Orkesterin kotisivu

### Viitteet

## Aiheesta muualla
Albanian Airlines

**Albanian Airlines**  oli Tiranassa, Albaniassa toimiva lentoyhtiö. Se perustettiin toukokuussa 1991, mutta nykyisellä nimellään se toimi vasta toukokuusta 1992 lähtien. Albanian Airlines yksityistettiin vuonna 1996. Viranomaispäätöksellä yhtiön toimilupa lakkautettiin 11.11.2011 lukien.

## Laivasto (heinäkuu 2009)

*BAe 146 3 kpl (malleja 146-100, 146-200 ja 146-300)

## Kohteet
* Ateena
* Bologna
* Frankfurt
* Istanbul
* Milano
* Pristina
* Rooma
* Torino
* Zürich

## Lähteet

## Aiheesta muualla
* Viralliset sivut
Hämeenlinnan lyseon lukio

**Hämeenlinnan lyseon lukio** on Hämeenlinnassa toimiva lukio, joka on perustettu vuonna 1873. Vuonna 2019 lukiota kävi yli 500 oppilasta. Koulun kotirakennus sijaitsee Lukiokadulla kaupungin keskustan Koilliskulmassa, mutta sisäilmahaasteiden vuoksi syksystä 2018 lähtien koulu toimii väistötiloissa Hattelmalantiellä, Poltinahon kaupunginosassa. Lyseon lukiolla on myös aikuisopiskelijoille tarkoitettu aikuislinja. Lukion virkaa tekevänä rehtorina toimii Pieta Tukkimäki-Hilden. Lukion toiminnasta vastaa usean kunnan yhteinen Koulutuskuntayhtymä Tavastia.

Koulu on perustettu 1873 Hämeenlinnan normaalilyseona ja se aloitti toimintansa Sibeliuksenkatu 17:ssä sijaitsevassa kivirakennuksessa. Myöhemmin vuokrattiin myös muita opetustiloja. 

Koulun oppilaina ovat olleet muun muassa Jean Sibelius, J. K. Paasikivi, E. N. Setälä, Eino Leino, Vexi Salmi, Irwin Goodman ja Jyrki 69. Lyseon motto on *Labor improbus omnia vincit* (vapaa suom. *Periksiantamaton työ voittaa kaikki vastukset*).

Hämeenlinnan Lyseon lukiossa toimii nykyään myös urheilupainotteinen linja, urheilulinja (URLI), joka mahdollistaa oman harrastuksen harjoittamisen lukion aamutuntien tilalla. Silti urheilulinjalla olevat suorittavat kaikki samat kurssit kuin normaalin lukiolinjan opiskelijat. Luovan yrittäjyyden linja (YRI) siirtyi lyseolle Hämeenlinnan yhteiskoulun lukion yhdistyessä lyseon kanssa lukuvuodeksi 2012-2013. Lukiokadulla eli samalla alueella kuin lukio sijaitsee myös Lyseon koulu (yläkoulu).

Lyseolla on vuodesta 1903 toiminut Suomen toiseksi vanhin luontokerho Calypso. Kerhon nykyinen toiminta painottuu muutaman kerran lukuvuodessa järjestettäviin retkiin sekä lähes viikoittain pidettäviin kokouksiin. Kerhon puitteissa on myös mahdollista suorittaa Luonto-Liiton perusmerkki. Aktiiviset jäsenet palkitaan kurssisuoritusmerkinnällä (Luonnonharrastuskurssi).

## Lähteet

## Aiheesta muualla
* Hämeenlinnan lyseon kaksitoista kivääriä. Puolen vuosisadan takainen ihme: ampumaopetusta suomalaisessa valtion oppikoulussa!, Hakkapeliitta, 22.11.1932, nro 47, s. 10, Kansalliskirjaston digitaaliset aineistot
Esteettömyys

**Esteettömyys, esteetön suunnittelu** tai **kaikille sopiva suunnittelu** () tarkoittaa vammaisten henkilöiden oikeuksia koskevan yleissopimuksen  mukaan "tuotteiden, ympäristöjen, ohjelmien ja palvelujen suunnittelua sellaisiksi, että kaikki ihmiset voivat käyttää niitä mahdollisimman laajasti ilman mukautuksia tai erikoissuunnittelua." Esteettömyyden käsite ei kuitenkaan rajoitu vammaisuuteen, vaan esteettömyydellä tarkoitetaan kaikenlaisten ihmisten huomioon ottamista. Jokseenkin samaa voidaan tarkoittaa käsitteellä saavutettavuus, joka joskus saatetaan myös määritellä hieman eri tavalla.

## Esteettömyys ja vammaisuus
Esteettömyyden käsite liittyy YK:n käyttämään vammaisuuden määritelmään, joka pohjautuu WHO:n biopsykosiaaliseen malliin.** Määritelmän mukaan ”Vammaisiin henkilöihin (*persons with disabilities*) kuuluvat ne, joilla on sellainen pitkäaikainen ruumiillinen, henkinen, älyllinen tai aisteihin liittyvä vamma (*impairments*), joka vuorovaikutuksessa erilaisten esteiden kanssa voi estää heidän täysimääräisen ja tehokkaan osallistumisensa *(participation)* yhteiskuntaan yhdenvertaisesti muiden kanssa.”

Esteettömyys liittyy määritelmän mainitsemaan osallistumisen ulottuvuuteen. Lisäämällä ympäristön esteettömyyttä voidaan vähentää vammaisten henkilöiden muuten kohtaamia osallistumisrajoituksia. Esteettömyyden ajatukseen kuuluu se, että kyse ei ole ainoastaan vammaisille tehdyistä muutoksista vaan järjestelyistä, joista kaikki voivat hyötyä. Esimerkkejä sellaisista ovat selkokieliset kirjat ja uutiset, kynnysten ja portaiden rinnalle tehdyt luiskat ja leveät ovet, hissit, esteettömät WC:t, äänimerkein varustetut liikennevalot sekä selkeät ja vapaat kulkuväylät.

## Esteettömyydestä eteenpäin

Esteettömyyden määritelmä ei sisällä vammaisten henkilöiden usein tarvitsemia erityisiä mukautuksia ja erityissuunnittelua, joihin voivat kuulua esimerkiksi henkilökohtaiset avustajat, erityisopetus tai vammaisvälineet kuten pyörätuoli. Niitä tarkoittaen sopimusteksti sisältää "kohtuullisten mukautusten" käsitteen, joka määritellään seuraavasti:"*kohtuullinen mukauttaminen" tarkoittaa tarvittaessa yksittäistapauksessa toteutettavia tarpeellisia ja asianmukaisia muutoksia ja järjestelyjä, joilla ei aiheuteta suhteetonta tai kohtuutonta rasitetta ja joilla varmistetaan vammaisten henkilöiden mahdollisuus nauttia tai käyttää kaikkia ihmisoikeuksia ja perusvapauksia yhdenvertaisesti muiden kanssa*.
## Katso myös

* Käytettävyys
* Saavutettavuus
* Design for All

## Lähteet

## Aiheesta muualla

* Liikenne- ja viestintäministeriö: Kohti esteetöntä tietoyhteiskuntaa. Toimenpideohjelma 2011-2015 (lvm.fi)
* Suomen rakentamismääräyskokoelma: Esteetön rakennus
* Esteeton.fi - Tietoa rakennetun ympäristön ja liikkumisen esteettömyydestä
*
Frelimo

**Frelimo** eli **Mosambikin vapautusrintama** (portugaliksi **Frente de Libertação de Moçambique**) on mosambikilainen vasemmistopuolue, joka nousi maan johtoon sen itsenäistyttyä vuonna 1975. Se perustettiin Dar es Salaamissa vuonna 1962. Puolue käynnisti 1960-luvulla sissisodan Portugalin siirtomaavaltaa vastaan. Maan saatua itsenäisyyden 1975 Frelimo ajautui sisällissotaan Renamo-puoluetta vastaan. Vuonna 1977 Frelimo muuttui vapautusliikkeestä sosialistista valtiota tavoittelevaksi, marxilais-leninistiseksi puolueeksi.

Mosambikin kansallislauluna oli aiemmin puolueen kunniaksi sävelletty *[[Viva, Viva a FRELIMO]]*.

## Lähteet

## Aiheesta muualla
* Viralliset sivut
Afonso Dhlakama

**Afonso Marceta Macacho Dhlakama** (1. tammikuuta 1953 Mangunde – 3. toukokuuta 2018) oli mosambikilainen poliitikko, joka toimi Renamo-puolueen johtajana.  Mosambikin sisällissodan päättyessä Dhlakama ja Frelimon Joaquim Chissano allekirjoittivat virallisen rauhansopimuksen Roomassa 5. lokakuuta 1992.

Dhlakama osallistui Mosambikin presidentinvaaleihin 1994, 1999, 2004 ja 2009. Hän hävisi ne Frelimo-puolueen edustajille.

## Lähteet
Leandro Romagnoli

**Leandro Atilio "Pipi" Romagnoli** (s. 17. maaliskuuta 1981, Buenos Aires, Argentiina) on argentiinalainen entinen jalkapalloilija. Hyökkäävänä keskikenttäpelaajana pelaava, 172 senttimetriä pitkä Romagnoli lopetti pelaajauransa San Lorenzo de Almagrossa vuonna 2018. Lopettamisen jälkeen hän jatkoi seurassa valmennustehtävissä.

Romagnolin uran ensimmäinen kausi ammattilaisena oli kausi 1998/1999, jonka hän pelasi San Lorenzossa. Hän edusti seuraa kuuden ja puolen kauden ajan, kunnes siirtyi Veracruziin kaudella 2004/2005. Seurajoukkueurallaan Romagnoli on voittanut kerran Argentiinan mestaruuden.

Argentiinan maajoukkueessa Romagnoli on pelannut kaksi ottelua, joista ensimmäisen vuonna 2003 Yhdysvaltoja vastaan. Hän oli mukana myös vuonna 2001 nuorten maailmanmestaruuden voittaneessa maajoukkueessa.

Romagnolilla on myös Italian passi.

## Lähteet

## Aiheesta muualla
*Romagnoli FootballDatabase-tietokannassa
Superpallo

**Superpallo**, alkuperäiseltä tuotenimeltään Super Ball, myöhemmin Superball, on alun perin yhdysvaltalaisen Wham-O-yhtiön valmistama erittäin elastinen leikkikalupallo, joka on valmistettu Zectron-nimisestä synteettisestä kumista. Superpallon keksi kemisti Norman Stingley vapaa-ajallaan vuonna 1965. Superpallo on erittäin kimmoisa ja pomppii hyvin. 

## Patentti
* Stingley, Norman H., -- US patent 3241834 -- "Highly Resilient Polybutadiene Ball" -- March 22, 1966

## Aiheesta muualla
* Wham-O 
* Superballs.com
* Superpallon historia
Renamo

**Renamo** eli **Mosambikin kansallinen vastarintaliike** () on mosambikilainen konservatiivinen ja antikommunistinen poliittinen puolue.

Se perustettiin Mosambikin itsenäistyttyä vuonna 1975 nimellä *Movimento Nacional de Resistência* (MNR) ja se toimi aluksi hallituksen vastaisena aseellisena järjestönä. Apartheid-ajan Etelä-Afrikka ja Ian Smithin johtama Rhodesia osallistuivat Renamon luomiseen, pyrkien käyttämään sitä sijaissotana hallitsevaa kommunistista Frelimo-puoluetta vastaan ja horjuttamaan maan sisäistä tilannetta terroristitoiminnan avulla. Rhodesian tukemana Renamo aloitti aseellisen kapinan Frelimon hallitusta vastaan vuonna 1977, mikä käynnisti Mosambikin sisällissodan.

Renamon ensimmäinen johtaja oli André Matsangaissa. Hänen kuoltuaan vuonna 1979 johtajaksi valittiin Afonso Dhlakama, joka toimi tehtävässä kuolemaansa vuonna 2018 asti. Hänen seuraajakseen valittiin Ossufo Momade.

Sisällissodan aikana Renamo oli vastuussa lukuisista siviilien tappamisista ja sieppauksista sekä julkisten tilojen ja yksityisomaisuuden tuhoamisesta Mosambikissa. Se suoritti myös iskuja Malawissa, Sambiassa ja Zimbabwessa. Renamo sai aineellista ja poliittista tukea konservatiivisilta hallituksilta ja kannattajilta Euroopassa ja Pohjois-Amerikassa.

Renamo ja Frelimo solmivat Rooman rauhansopimuksen lokakuussa 1992, joka päätti Frelimon yksipuoluejärjestelmän ja käynnisti monipuolueiset demokraattiset vaalit. Vastineeksi Renamo lupasi luopua aseellisesta taistelusta ja harjoittaa toimintaansa poliittisin keinoin uuden vaalijärjestelmän puitteissa. Sodan päätyttyä Renamo keskittyi perustuslaillisten uudistusten ja vahvan kotimaisen yksityisen sektorin edistämiseen.

Renamo aloitti uudelleen aseellisen konfliktin Frelimo-hallitusta vastaan vuonna 2013 syyttäen hallitusta korruptiosta ja Frelimon virkamiesten tukemasta vaalipetoksesta. Ennen vuoden 2014 vaaleja pyrittiin rauhaan, mutta Renamo keskeytti vaalitulosten vastustamisen ja aseellinen konflikti jatkui. Vuonna 2017 puolueen johtaja Afonso Dhlakama solmi tulitauon ja aloitti rauhanneuvottelut hallituksen kanssa. Elokuussa 2019 solmittiin uusi rauhansopimus, joka käytännössä päätti kapinan.

Rauhansopimuksen vastustajista muodostui nopeasti hajaryhmä nimeltä *Renamo Military Junta* (RMJ), joka jatkoi pienimuotoista sissitoimintaa aina joulukuuhun 2021, jolloin viimeiset sen jäsenet antautuivat Mosambikin turvallisuusjoukoille.

## Lähteet
* 

### Viitteet
Valkea velho

**Valkea velho** Jadis on Narnia-kronikan *Velho ja leijona* -kirjan päähenkilöitä. Velho hallitsee Narnian maata ja pitää yllä ikuista talvea, jossa ei koskaan ole joulua. Valkea velho edustaa kirjassa pahaa, jonka kirjan lopussa hyvä, Aslan-leijonan muodossa, voittaa. Valkean velhon lähin apulainen on kääpiö. Velhon palveluksessa on muun muassa lauma puhuvia susia päällikkönään Maugrim. 

Elokuvissa *[[Narnian tarinat: Velho ja leijona]]* (2005), *[[Narnian tarinat: Prinssi Kaspian]]* (2008) ja *[[Narnian tarinat: Kaspianin matka maailman ääriin]]* (2010) Jadiksen roolin näytteli Tilda Swinton.

Valkea velho uskottelee olevansa ihminen ja perustaa siihen valtiutensa. Hänessä ei kuitenkaan ole tippaakaan ihmisverta. Hänen äitinsä oli Aatamin ensimmäinen vaimo, Lilith, joka oli dzinni ja hänen isänsä oli jättiläinen. Taikasauvallaan velho voi muuttaa ihmiset ja eläimet kiveksi.

Jadikselle hallitseminen on pakkomielle. Hän on valmis tuhoamaan kaiken, jos hän siten saa lisää valtaa. Jadis esiintyy myös kirjassa *Taikurin sisarenpoika*, jossa hän hallitsee toisessa maailmassa. Jadis sai selville "tuhoavan sanan", jolla hän hävitti koko Charnin jääden ainoaksi eläväksi olennoksi maan päällä. Charnin kaupunkiin joutuneiden lasten (Polly ja Digory) mukana Jadis pääsee myös meidän maailmaamme. Kun velho alkaa aiheuttaa vaikeuksia Lontoossa, lapset onnistuvat siirtämään hänet vastasyntyneeseen Narniaan, jonne hän jää asumaan kuolemaansa asti.
Kronenbourg

**Brasseries Kronenbourg** on ranskalainen olutpanimo, jonka Jérôme Hatt perusti Strasbourgissa vuonna 1664. Se valmisti alun perin pintahiivaoluita, mutta tunnetaan nykyään  pohjahiivaoluistaan.

Panimot sijaitsevat Obernaissa ja Champigneullesissa.

## Oluet

Tiedosto:Kronenbourg Beer Bottle.jpg|pienoiskuva|Kronenbourg 1664.
Tiedosto:Kronenbourg 1664 Blanc at Hemingway's.jpg|pienoiskuva|Kronenbourg Blanc

Kronenbourgin tuotteita ovat:

*Kronenbourg (4,2 % ABV)
*Kronenbourg 1664 (5,0 % ABV)
*1664 Brune
*Single Malt (6,1 % ABV)
*Kronenbourg Blanc (5,0 % ABV)
*Kronenbourg Premier Cru (6,0 % ABV)

## Aiheesta muualla
* Viralliset sivut  ,
Lapsen oikeuksien sopimus

**Lapsen oikeuksien sopimus** on Yhdistyneiden kansakuntien vuonna 1989 tekemä sopimus, joka on ensimmäinen kansainvälinen lainsäädännöllisesti sitova lasten täysimääräisten ihmisoikeuksien takaamiseksi kaikissa tilanteissa ja olosuhteissa. Lapsen oikeuksien sopimus määrittelee lapsen kansalais-, kulttuuri-, talous-, poliittiset ja sosiaaliset oikeudet. Sopimus koskee kaikkia alle 18-vuotiaita, ellei valtio määrittele laeissaan ihmistä täysi-ikäiseksi aikaisemmin.

Sopimuksen on vuoteen 2022 mennessä ratifioinut 196 maata. Sopimuksen ulkopuolella on ainoastaan Yhdysvallat.

## Sisältö
Lapsen oikeuksien sopimus koostuu 54 artiklasta ja kolmesta lisäpöytäkirjasta.

Sopimus viittaa YK:n ihmisoikeuksien julistuksessa taattuihin oikeuksiin, jotka koskevat kaikkia ihmisiä rotuun, ihonväriin, sukupuoleen, kieleen, uskontoon, poliittisiin tai muihin mielipiteisiin, kansalliseen tai sosiaaliseen alkuperään, varallisuuteen, syntymään tai muuhun seikkaan katsomatta.

Sopimuksen tärkein tavoite on turvata jokaiselle lapselle elämän perusedellytykset ja turvallinen kasvuympäristö. Sopimus sisältää velvoitteen turvata lapselle hoiva ja huolenpito, asianmukainen terveydenhuolto ja koulutus.

Sopimuksessa on neljä kaikessa toiminnassa huomioitavaa yleisperiaatetta. Syrjimättömyysperiaate kieltää lasten asettamisen eriarvoiseen asemaan hänen vanhempiensa, laillisten huoltajiensa tai muiden perheenjäsentensä aseman, toiminnan, mielipiteiden tai vakaumuksen perusteella (artikla 2). Kaikissa lapsia koskevissa toimissa on ensisijaisesti huomioitava lapsen etu (artikla 3). Lapsella on oikeus elämään ja kehittymiseen (artikla 6). Lapsen näkemystä on kunnioitettava, ja lapsella on oikeus tulla kuulluksi itseään koskevissa oikeudellisissa ja hallinnollisissa toimissa (artikla 12).

Lisäpöytäkirjat koskevat lasten osallistumista aseellisiin konflikteihin (2000), lapsikauppaa ja lasten hyväksikäyttöä prostituutiossa ja pornografiassa (2000), sekä valitusoikeutta (2011).

## Historia
Sopimus hyväksyttiin YK:n yleiskokouksessa 20. marraskuuta 1989, ja kansainvälisesti se tuli voimaan seuraavana vuonna. Sitä edelsi yleisluontoinen lapsen oikeuksien julistus, joka hyväksyttiin YK:ssa 20. marraskuuta 1959.

Lapsen oikeuksien sopimus on vaikuttanut monilla tavoin kansalliseen lainsäädäntöön. Erityisesti lasten osallistumismahdollisuuksien lisäämisessä sopimuksen vaikutus on ollut iso sekä ajattelun että käytännön toiminnan tasolla.

## Lähteet

## Aiheesta muualla
* Yleissopimus lapsen oikeuksista suomeksi
* UNICEF: Yleiskatsaus lapsen oikeuksien sopimukseen
Air Sénégal International

**Air Sénégal International**  oli Dakarissa, Senegalissa toimiva lentoyhtiö. Se perustettiin 1. helmikuuta 1971 nimellä Air Senegal.

Vuonna 2000 yhtiö uudelleenorganisoitiin kansainväliseksi lentoyhtiöksi sen jälkeen, kun Royal Air Maroc hankki siitä enemmistöosuuden. 51&nbsp;% yhtiön osakkeista omisti Groupe Royal Air Maroc ja loput Senegalin hallitus. Tämän seurauksena nimi muutettiin muotoon Air Sénégal International.

Yhtiön laivasto koostui pääasiassa Boeing 737 -sarjan koneista ja kahdesta De Havilland Canada DHC-8 -potkuriturbiinikoneesta. Yhteensä sen historian aikana käytössä oli 10 konetta, joista osa oli vuokrattuja. Kalustoon kuului muun muassa 737-200, 737-500 ja 737-700 -mallien versioita. Yhtiö operoi kotimaan lentoja sekä alueellisia lentoja naapurimaihin, ja lisäksi se tarjosi tilauslentoja ja lentotaksipalveluja.

Yhtiö lopetti toimintansa 24. huhtikuuta 2009 Royal Air Marocin ja Senegalin välisen riidan vuoksi. Useimmat koneet poistuivat käytöstä yhtiön lakkauttamisen yhteydessä, ja osa palautettiin vuokranantajille tai siirtyi muihin lentoyhtiöihin, kuten Royal Air Marocille sekä portugalilaiselle GOL-halpalentoyhtiölle.

## Kohteet
* Senegalissa: Cap Skirring, Dakar, Saint-Louis, Tambacounda, Ziguinchor
* Ulkomailla: Abidjan, Bamako, Banjul, Bissau, Casablanca, Conakry, Cotonou, Lomé, Lyon, Madrid, Marseille, Milano, Niamey, Nouakchott, Ouagadougou, Pariisi, Praia

## Lähteet

## Aiheesta muualla
* Viralliset sivut
Edmund Pevensie

**Edmund Pevensie** on kuvitteellinen hahmo C. S. Lewisin *[[Narnian tarinat]]* -kirjasarjassa. Hän on yksi yksi sisaruksista, jotka löytävät Narnian romaanissa *[[Velho ja leijona]]*. Narniassa Edmund tunnetaan myöhemmin nimellä kuningas Edmund Oikeamielinen (filmatisoinnissa Edmund Jalo, ). *Velhon ja leijonan* lisäksi Edmund on tärkeässä osassa kirjoissa *[[Prinssi Kaspian]]* ja *[[Kaspianin matka maailman ääriin]]* sekä pienemmässä roolissa kirjoissa *[[Hevonen ja poika]]* sekä *[[Narnian viimeinen taistelu]]*.  

Vuonna 2005 ensi-iltansa saaneessa elokuvassa *[[Narnian tarinat: Velho ja leijona|Velho ja leijona]]* Edmundia näyttelee Skandar Keynes. Elokuvan lopussa aikuisen kuningas Edmundin roolissa esiintyy Mark Wells. Keynes jatkoi roolissa elokuvissa *[[Narnian tarinat: Prinssi Kaspian]]* (2008) ja *[[Narnian tarinat: Kaspianin matka maailman ääriin]]* (2010).

## Rooli

Edmund löytää tien Narniaan seuraamalla sisartaan Lucya. Pahaksi onneksi ensimmäinen Edmundin kohtaama henkilö Narniassa on valkea velho Jadis, joka hallitsee Narniaa väärin valtuuksin. Velho lupaa tehdä Edmundista Narnian prinssin, jos hän tuo sisarensa velhon luokse. Edmund joutuu velhon pauloihin ja pettää sisaruksensa, joutuen kuitenkin itse velhon vangiksi. Aslan-leijona uhraa henkensä pelastaakseen Edmundin. Edmund katuu tekojaan ja Aslan antaa hänelle anteeksi. Aslanin kannattajat voittavat sodan valkeaa velhoa vastaan ja Aatamin pojat ja Eevan tyttäret voivat nousta valtaistuimelleen. Edmund Oikeamielinen/Jalo hallitsee Narniaa yhdessä sisarustensa Lucy Uljaan, ylikuningas Peter Suuren ja Susan Lempeän kanssa.
Lumijoutsen

**Lumijoutsen** (alkuteoksessa *Swanwhite*) on kuvitteellinen hahmo C. S. Lewisin *[[Narnian tarinat]]* -kirjasarjassa. Lumijoutsen on Narnia-maailmaa hallinnut kuningatar. Hänet mainitaan vain kirjassa *[[Narnian viimeinen taistelu]]*, jossa yksisarvinen Päärly muistelee vanhoja Narniasta kertovia tarinoita. Lumijoutsenesta kerrotaan olleen niin kaunis, että ”kun hän katsoi johonkin metsälampeen, hänen kasvojensa kuvajainen heijastui sen jälkeen vedenkalvosta tähtien lailla joka yö kokonaisen vuoden ja vuorokauden ajan”.

Lumijoutsenen hallituskaudesta on toisistaan eriävää tietoa. Päärlyn muisteluissa mainitaan Lumijoutsenen hallinneen ”ennen valkean velhon ja suuren talven aikoja” (noin vuonna 900–1000 Narnian aikaa), mutta C. S. Lewisin luomassa aikajanassa, jota ei Narnian kronikoissa ole, mainitaan Lumijoutsenen eläneen vuoden 1502 tienoilla.
Mimir

**Mimir** tai *Mimer* on skandinaavisessa mytologiassa viisain aasa-jumalista. Hänen uskottiin myös olevan vedenhenki. Skáldskaparmáliin kuuluvassa jumalten, jättiläisten ja muiden olentojen listassa Mimir mainitaan kuitenkin jättiläisten joukossa. Jumalten sodan jälkeen aasat lähettivät Mimirin ja Hoenirin vaaneille panttivangiksi. Hoeniristä tehtiin päällikkö, mutta kun vaanit saivat selville, ettei Hoenir kyennyt toimimaan ilman Mimirin neuvoja, he katkaisivat Mimirin kaulan, koska ymmärsivät, että aasat olivat petkuttaneet heitä. Sitten he lähettivät Mimirin pään aasoille. Odin balsamoi pään yrteillä ja antoi sille voimakkailla loitsuilla puhekyvyn. Mimirin pää asetettiin vartioimaan lähdettä maailmanpuu Yggdrasilin juurella. Odin käykin myöhemmin useaan otteeseen kysymässä Mimirin neuvoa eri asioihin. Osansa viisaudesta Odin koettaa saada myös juomalla Tiedon lähteen vettä. Tämän tehdäkseen hänen täytyy uhrata toinen silmänsä, joka jää lähteen pohjalle symboliseksi osoitukseksi viisauden hinnasta.  

## Lähteet
Álvaro Bautista

**Álvaro Bautista** (s. 21. marraskuuta 1984 Talavera de la Reina) on espanjalainen ratamoottoripyöräilijä joka ajoi parikymmentä vuotta MotoGP-luokassa useissa eri talleissa. Kaudella 2020 hän ajaa Superbiken maailmanmestaruussarjassa.

Bautista voitti Superbiken maailmanmestaruuden kaudella 2022.

## Ura
Bautista ajoi uransa ensimmäisen RR-kilpailun vuonna 2002, Espanjan TT-ajoissa. Hän ajoi kaudella kaksi muuta kilpailua, mutta ei saavuttanut kuitenkaan yhtään pistettä. Seuraava kausi meni häneltä jo hyvin, mutta sitä seuraavalla kaudella hän oli jo MM-sarjan seitsemäs, sijoittuen kerran toiseksi ja kolme kertaa kolmanneksi. Kausi 2005 sujui alavireisesti, mutta kaudella 2006 Bautista voitti maailmanmestaruuden lisäksi ensimmäisenä kuljettajana kaksi kilpailua peräkkäin sitten vuoden 2001 ranskalaisen Arnaud Vincentin. Ensimmäisen paalupaikkansa Bautista otti Qatarin kilpailussa.

## Tilastot

 = kausi kesken

## Lähteet
Air Zimbabwe

**Air Zimbabwe**  on zimbabwelainen lentoyhtiö, jonka päämaja sijaitsee Hararessa. Sen kotikenttä on Robert Gabriel Mugaben kansainvälinen lentoasema Hararessa.

Air Zimbabwe perustettiin vuonna 1967 nimellä Air Rhodesia. Nykyisellä nimellään se on toiminut huhtikuusta 1980 lähtien. Yhtiö yksityistettiin vuonna 1997. 

## Laivasto
Heinäkuussa 2015:

* 2 Airbus A320-200
* Airbus A340-500 (1 tulossa käyttöön)
* 3 Boeing 737-200Adv
* 2 Boeing 767-200ER
* 1 Embraer ERJ 145LR

## Lähteet

## Aiheesta muualla
* Viralliset sivut
Lootus

**Lootus** tarkoittaa seuraavia asioita:

## Kasvitieteessä
* lootukset (*Nelumbo*), kasvisuku
* intianlootus (*Nelumbo nucifera*), aasialainen vesikasvilaji, myös pyhä kasvi hindulaisuudessa ja buddhalaisuudessa
* Valkoinen lootus, kutsuttu myös nimellä *egyptiläinen valkoinen lootus*, *Nymphaea*-sukuinen kasvi
* Sininen lootus, kutsuttu myös nimellä *egyptiläinen sininen lootus*, *Nymphaea*-sukuinen kasvi

## Muuta
* *[[Lootus (albumi)|Lootus]]*, Aku Ankkulin albumi
* lootusasento, mietiskelyyn ja joogaan liittyvä istumisasento

## Katso myös
*Lotus
Doo-wop

**Doo-wop** on useamman vokalistin samanaikaista laulua painottava rhythm and blues -musiikin tyyli, joka oli Yhdysvalloissa suosittua 1950-luvun puolivälistä 1960-luvun alkupuolelle. 

Termi ”doo-wop” otettiin käyttöön vasta 1970-luvulla, ja sen keksijänä mainitaan DJ Gus Gossert. Doo-wopin tarkasta määritelmästä ei ole päästy yksimielisyyteen, mutta tyyliin kuuluu harmoninen vokaalityöskentely, jossa kuullaan usein merkityksettömiä tavuja. Juuri tästä tyyli on saanut nimensä. Kappaleiden tyylilaji voi vaihdella.

Vuonna 1951 tyyli alkoi saada jalansijaa suuremman yleisön keskuudessa muutamien listoille nousseiden hittien voimalla. Parin vuoden päästä doo-wop oli jo suosionsa huipulla. Tällöin merkittäviä yhtyeitä olivat esimerkiksi The Spaniels, The Moonglows sekä The Flamingos. Osa yhtyeistä teki nimenomaan teini-ikäisiin vetoavaa musiikkia.

Doo-wopin suosio alkoi laskea vasta 1960-luvun keskivaiheilla tapahtuneen brittiläisen popin suosion myötä. Kuitenkin myös monien brittiartistien, kuten Beatlesin, musiikissa kuului doo-wopin tavoin vahva moniääninen, rhythm and blues -traditioon pohjaava vokaalityöskentely.

Monille doo wop on tullut tutuksi Frank Zappan säveltämien kyseistä tyyliä kunnioittavasti parodioivien kappaleiden kautta.

## Tunnetuimpia doo-wop kappaleita
*The Marcels – ”Blue Moon”
*The Flamingos – ”Golden Teardrops” 
*The Five Satins – ”In the Still of the Night”
*The Crows – ”Gee”
*Cleftones – ”Little Girl of Mine” 
*Dion & The Belmonts – ”I Wonder Why”
Puutarhaetsivät

**Puutarhaetsivät** () on brittiläinen televisiosarja, jonka pääosissa ovat *Rosemary Boxeria* esittävä Felicity Kendal ja *Laura Thymeä* esittävä Pam Ferris. Sarjassa naiset ratkaisevat puutarhatöiden ohella erilaisia rikoksia, joita tapahtuu työympäristön lähettyvillä. Sarjaa esitettiin Yle TV1:n kevään 2012 draama-ohjelmiston jännitys-genressä.

Sarja alkoi vuoden 2003 elokuussa ja kolmas kausi loppui vuoden 2006 alussa. 12. toukokuuta 2006 ITV ilmoitti, että kolmas kausi jäänee viimeiseksi.

## Juonta ja taustaa

Laura Thyme on entinen poliisi, jonka entinen mies ja toinen lapsista ovat myös poliiseja. Rosemary Boxer on kasvibiologian tutkija. Laura Thyme ja Rosemary Boxer ovat eläkeikää lähestyviä rouvia, joita yhdistää kiinnostus luontoa ja puutarhanhoitoa kohtaan, rakkaus kauniisiin puutarhoihin sekä ehtymätön uteliaisuus.

Yhteisen kiinnostuksen innoittamana ystävykset ovat perustaneet puutarhanhoitoyrityksen, jonka pääasiallisena tehtävänä on ennallistaa ja kunnostaa huonoon kuntoon päässeitä pihoja ja puutarhoja. Yleensä toimeksiannon antaneessa paikassa alkaa tapahtua rikoksia, joita kaksikko alkaa selvittää.

## Jaksot
### Ensimmäinen kausi (2003)
* And No Birds Sing
* Arabica and the Early Spider
* The Language of Flowers
* Sweet Angelica
* A Simple Plot
* The Tree of Death 

### Toinen kausi (2004)
* The Memory of Water
* Orpheus in the Undergrowth
* They Understand Me In Paris
* The Invisible Worm
* The Gongoozlers
* The Italian Rapscallion
* Swords Into Ploughshares
* Up The Garden Path

### Kolmas kausi (2006)
* The Cup of Silence
* In A Monastery Garden
* Seeds of Time
* Agua Cadaver
* Three Legs Good
* The Gooseberry Bush 
* Racquet Espanol
* Enter Two Gardeners
Dunkerque

**Dunkerque** ([dɛ̃kɛʁk]) (, , ) on satamakaupunki ja hallintoalue Pohjois-Ranskassa Englannin kanaalin rannalla Nordin departementissa 10 kilometriä Belgian rajalta. Vuonna 2011 kaupungin asukasluku oli 91&nbsp;386.

## Historia
Kaupungin paikalla on ollut kalastajakylä jo ainakin 900-luvulla. Vuonna 960 Ranskan vasallin Flanderin kreivi Baldwin III rakennutti kaupungin muureja viikinkejä vastaan.

Nimi Dunkerque mainitaan kirjallisissa lähteissä ensimmäisen kerran vuonna 1067. Nimi tarkoittaa flaamiksi "dyynikirkkoa", ja alueella on runsaasti rantadyynejä. Alueen hallinnasta on sittemmin kiistelty Espanjan, Englannin ja Alankomaiden kesken. Dunkerque tuli kuuluisaksi toisen maailmansodan aikana vuonna 1940, kun kaupungin sataman kautta evakuoitiin Englantiin 338&nbsp;226 liittoutuneiden sotilasta (pääasiassa brittejä ja ranskalaisia) saksalaisten saarrostuksesta ja pommituksesta huolimatta. Winston Churchill kutsui tätä tapahtumaa ”Dunkerquen ihmeeksi” (”miracle of Dunkirk”).

## Lähteet

## Aiheesta muualla

* Kaupungin kotisivu  
* Dunkirk Tourism Office
Pölypunkit

**Pölypunkit** (*Dermatophagoides*) ovat läpikuultavia, pieniä hämähäkkieläimiä, joita ei voi nähdä paljain silmin. Ne ovat kooltaan noin 0,3–0,5 millimetriä, ja viihtyvät kosteassa, lämpimässä ja likaisessa ympäristössä. Pölypunkit syövät orgaanisia hiukkasia, kuten ihmisten kuolleita ihosoluja, siitepölyä ja homehiukkasia. Myös muut mikrobit maistuvat niille. 

Kotien pölypunkit viihtyvät etenkin vuoteissa, ja ne lisääntyvät nopeasti ilmankosteuden lisääntyessä. Pölypunkkien erittämät allergeenit saattavat johtaa allergiaoireisiin tai astman pahenemiseen. Pölypunkit ovatkin merkittävimpiä hengitysteiden allergisten sairauksien aiheuttajia maailmassa.

Allergia- ja astmaliiton syksyllä 2018 toteuttamassa tutkimuksessa havaittiin kuitenkin, ettei yhdestäkään vakituisissa asunnoissa tutkituista 64 sijauspatjasta löytynyt niin suurta määrää pölypunkkeja, että patjasta olisi voinut aiheutua oireita. Pölypunkit kerättiin kuitenkin pölynimurilla, mikä voi heikentää tutkimuksen luotettavuutta, koska pölynimuri saattaa hajottaa punkit.

Asunnon kosteusvaurio saattaa lisätä sekä pölypunkkien että samankaltaisia oireita aiheuttavien varastopunkkien määrää. On myös mahdollista, että pölypunkkeja elää suurina yhdyskuntina kesämökeissä. Jo Etelä-Ruotsin lämmityskausi on niin paljon lyhyempi kuin Suomessa, että pölypunkkien yhdyskunnat ehtivät kasvaa suuremmiksi. 

Pölypunkkien määrä jää suomalaiskodeissa vähäiseksi, koska tekokuituisten patjojen ja kuivan huoneilman yhdistelmä on niille huono elinympäristö. Pölypunkkeja esiintyi suomalaiskodeissa vielä 1960-luvulla arviolta tuhat kertaa suurempina yhdyskuntina kuin nykyisin. Pölypunkkien taantumisen syynä on asumisväljyyden kasvun aiheuttama huoneilman kuivuus. Pölypunkkeja löytyy Suomessa enää lähinnä vanhoista navetoista.

## Lajeja
* *[[Dermatophagoides evansi]]*
* Kotipölypunkki *[[Dermatophagoides farinae]]*
* *[[Dermatophagoides microceras]]*
* *[[Dermatophagoides pteronyssinus]]*
* *[[Dermatophagoides siboney]]* 

## Pölypunkkien vähentämistoimet

Pölypunkkien määrää on kehotettu usein vähentämään mm. tyynyjen ja peitteiden pesulla 60-asteisessa vedessä vuosittain tai viemällä petivaatteet ulos vuorokaudeksi −18 asteen pakkaseen tai kuumentamalla ne 60-asteisessa saunassa vähintään tunnin verran pari kertaa vuodessa. Myynnissä on ollut myös punkkiallergeenien määrää pienentäviä lakanoita sekä tiiviitä patjan- ja tyynynsuojuksia. Kyseiset toimet ovat nykyisin turhia Suomen oloissa. Tämä johtuu todennäköisesti siitä, että huoneilma kuivuu pitkän lämmityskauden aikana niin kuivaksi, etteivät pölypunkkien populaatiot ehdi kasvaa niin suuriksi, että niistä voisi aiheutua terveydellistä haittaa.

## Katso myös
* Pöly

## Lähteet

## Aiheesta muualla
*Terveyskirjasto.fi: Pölypunkki
*Allergia- ja astmaliitto: Pölyallergia ja pölypunkit
*Uniprot, Taxonomy: Dermatophagoides
Alttaritaulu

**Alttaritaulu** on kristillisessä kirkossa alttarin takana yleensä oleva maalaus tai muu taideteos. Aiheet tauluihin on saatu monesti Raamatusta. Monet taulut kuvaavat Kristusta. Taulun paikalla voi olla myös esimerkiksi krusifiksi, ristiinnaulittua Kristusta esittävä veistos, tai ikkuna. Etenkin uusissa kirkoissa, moderneissa useimmin, on päädytty monesti muuhun taideteokseen kuin maalaukseen.

Nykyisentyyppiset alttaritaulut yleistyivät 1800-luvulla. Aiemmin käytettiin alttarikaappeja 1300-luvulta alkaen varsinkin Keski-Euroopassa ja 1500-luvulla siirryttiin käyttämään alttariseinää, joka kehittyi Italiassa. Sekä alttariseinässä että alttarikaapeissa oli maalauksia ja veistoksia tai reliefejä. Figuratiivinen taide alkoi vähentyä varsinkin protestanttisissa kirkoissa 1900-luvulla, jolloin alettiin suosia symbolisia ja käytännöllisiä esineitä tai tekstiilejä. 

## Kuvia

kuva:Altarringen Hedemora kyrka 2015-09-15.jpg|Alttaritaulu Hedemoran kirkossa Ruotsissa.
kuva:Hochaltar1.jpg|Alttaritaulu Pyhän Tapanin kirkossa Tulnissa.
kuva:Colegiata de San Isidro (Madrid) 07.jpg|San Isidron kirkon alttaritaulu Madridissa.


## Katso myös
*Ikonostaasi
*Alttarikaappi

## Lähteet

## Aiheesta muualla

* Tampereen tuomiokirkon alttaritaulu
* Pyhäjärven kirkon alttaritaulu 
* Nivalan kirkon alttaritaulu
* Kestilän kirkon alttaritaulu
* Ylitornion kirkon alttaritaulu
Anthony Minghella

**Anthony Minghella** (6. tammikuuta 1954 Isle of Wight – 18. maaliskuuta 2008 Lontoo) oli englantilainen elokuvaohjaaja, näytelmäkirjailija ja käsikirjoittaja. Hän sai Oscar-palkinnon elokuvan *[[Englantilainen potilas]]* ohjauksesta.

Minghella aloitti uransa televisiosta. Hän toimi script editorina BBC:llä ja käsikirjoitti muun muassa ITV:n suosittua sarjaa *[[Komisario Morse]]*.

Minghellan esikoisohjaus oli vuonna 1991 valmistunut *[[Truly Madly Deeply]]*. Elokuvasta tuli yllättävä menestys elokuvateattereissa, vaikka Minghella ei uskonut sen saavan kovin paljon katsojia vaan piti sitä harjoitustyönä.

Minghella ohjasi yhteensä kuusi elokuvaa, joista tunnetuimmat ovat *[[Englantilainen potilas]]*, *[[Lahjakas herra Ripley]]* ja *[[Päämääränä Cold Mountain]]*, joista kaikista hän oli ehdolla Oscar-palkintoon. Englantilaisesta potilaasta Minghella sai parhaan ohjauksen Oscarin.

Minghella oli Britannian elokuvainstituutin johtaja vuodesta 2003. Hän on ohjannut myös Englannin kansallisoopperalle. 

Anthony Minghella kuoli aivoverenvuotoon 54-vuotiaana.

## Filmografia
### Ohjaajana ja käsikirjoittajana
**[[Truly Madly Deeply]]* (1991)
*Englantilainen potilas (*The English Patient*, 1996)
*Lahjakas herra Ripley (*The Talented Mr. Ripley*, 1999)
*Päämääränä Cold Mountain (*Cold Mountain*, 2003)
*Murto ja varkaus (*Breaking and Entering*), 2006
*The No. 1 Ladies' Detective Agency (tv-elokuva)

### Ohjaajana
*Mr. Wonderful – unelmien mies (*Mr. Wonderful*, 1993)
* (*Play*, 2000)

## Lähteet
*Helsingin Sanomat, 19.3.2008, s. C7, muistokirjoitus. Artikkelin verkkoversio

## Kirjallisuutta
* *Minghella on Minghella*, toim. Walter Donohoe. Sarja: Directors on Directors. Faber, 2005 

## Aiheesta muualla
* 
* HS.fi: Ohjaaja Anthony Minghella on kuollut
Neitsytniemen kappeli

**Neitsytniemen kappeli** oli pieni katolinen kappeli Viipurin Neitsytniemen kaupunginosassa luovutetussa Karjalassa. Neitsytniemessä sijaitsi vuonna 1926 perustettu katolinen lastenkoti. Lastenkoti ja kappeli sijaitsivat yksikerroksisessa hirsirakennuksessa.

Kappeli oli varsin vaatimaton. Alttarilla oli krusifiksi ja sen vasemmalla puolella Neitsyt Mariaa ja lasta esittävä veistos sekä oikealla puolella Pyhää Joosefia esittävä veistos. Kappelin seinillä oli ristintien asemia esittävät kuvat. 

Kappeli tuhoutui sodissa tai niiden jälkeen, olemassa sitä ei ainakaan enää ole. Kappelin esineistöstä krusifiksi lahjoitettiin evakuoinnin jälkeen Kankaanpään kansanopistolle.

## Lähteet
* Karjalan luterilaiset kirkot ja seurakuntien pyhät esineet, toimittanut Soile Rinno ja Minna Laukkanen. Etelä-Karjalan taidemuseon julkaisuja 18:1a, Jyväskylä 1997.